Batakaf Rupol (Ursus maritimus)

**Batakaf Rupol (Ursus maritimus)** tir tana moukolafa katca ke *Ursus* oxi vey *Ursidae* yasa ke *CARNIVORA* veem (&nbsp;*CANIFORMIA* volveyveem&nbsp;). Gan Phipps bak 1774 taneon zo pimtayar.

## Pimtara
**Batakaf Rupol** bak fentugal poke krimta giblir voxe koe lava jontikedje tiskir, mecueson pujeson remi yon bartiv ise va konake sanoye decitmetre gilexuler. Idulugalon, nope oprabica, moe siday loedje zavzagir. Bak lekoxafa rekola, to ocagesa rupolya koe luva suxayana koe nolda tiskipid aze bak konaka direfa tanda kofaver.

Rupoloc wali santoleaksat is taneaksat koblid : tid pinapaf is wiiskaf, dem anton abic imolk aze gan gadikya trumapon zo gaad. Rupolya va tanoy ok rion toloy oc fuxetomon gibliar.

Batakaf rupol va spedol voxis lempoloc nelkon malestur ise va awalkoda ke megoldunol xeyeyes mo domega katecton me ikudar.

#### En gulik.
« Jiomaik ke Arktika » (&nbsp;*Ursus maritimus*&nbsp;) sotir gijarotipaf nume va kretsakiraf spedol (&nbsp;*[[Spedol (Pusa hispida)|Pusa hispida]]*&nbsp;) tildes ok gaeleksas tic lavek rovangir. Dendason va eroyafa iniara kev oria, va kosik balier aze mo opra vere ticapter, kore aldo tir vas 80 decitgrame ok loon isen abrotce vas mon 1.50 metre&nbsp;! Batakaf rupol va logijafa wivga dere grudilfur&nbsp;: i va lukastkiraf spedol (&nbsp;*[[Spedol (Erignathus barbatus)|Erignathus barbatus]]*&nbsp;) dis va aldo vas 200 ik 400 kg- is abrotce vas 2.50 ik 3 m-. Voxen kotviele katecta sokir, pune in vanpir awalkodatorik. Nekev granafa brucka, tir tuzapaf ise onseteson va kona wivga senyesa moe opra, va beta dampa grupimpavantar ise meka-tcalanon abdulanir aze welvepeson vaon iper. Va kon spedol ileon tigis arte 2 ik 3 km- moe opra grutcaluter.

Batakaf rupol tir keldupus is trabiangaf koe fentunafa lava lidam moe opruk. Idulugalon viele opruk arbewer, pune va siday artpujer lize va koteca voja gimalestur, voxis jontik sebadadunol is birafi zveri. Kle dere tir ruxafamaf&nbsp;! Va bat gijapaf govitol remi tanda vegungon ice kanadafa tursia oku siberiafa oku nunaatafa rokakevet. Ko siday vugviele ilon abdulanir, voxen arte 110 km- mal bira koe Alaska is arte 320 km- koe Sibira ixam zo trasiyir, numen batcoba va inafa acagisuca art solumapa wazder.

#### Va fentugal koe idul.
Gubeon, batakaf rupol va elupkafa luva me dadir, vaxe rupolya sosuxasa va brava koe noldazuvda tori fentugal. Bata luva moe ezasa opra vols krimta ok kona ewala sometigir. Wori abica radeaca tid. Koe Nunaata, tire 70 ik 80 % ke rupoleem volkare ikra ok klaa fentugalon gelbed kotviele mutapa dur. Voxisen rupolya ware jotarsafa gu nazbalkera (&nbsp;trabe tisa leon balemdafa&nbsp;) tid keldusa dum sulemye. Ikralukruca ke rupolye koe Nunaata ba anyustda sokir. Koe Novaya Zemlya lente Rossia, walikrara wali bareaksat is anyusteaksat dilized.

## Vexala dem apteem
Sedme ***Mammal Species of the World*** (siatos ke 2005), bata katca tir aptiskafa.

## Pulasa vuestexa is xantaza

* (en) vuest- : Mammal Species of the World (v- 3, 2005) : *Ursus maritimus* (Phipps, 1774)
* (en) vuest- : CITES : *Ursus maritimus*
* (en) vuest- : UICN : katca *Ursus maritimus* (Phipps, 1774)
* (en, fr) vuest- : ITIS : *Ursus maritimus* (Phipps, 1774)
* (en) vuest- : Tree of Life Web Project : *Ursus maritimus*
* (en) vuest- : Catalogue of Life : *Ursus maritimus* (Phipps, 1774)
* (en) vuest- : Paleobiology Database : *Ursus maritimus* (Phipps, 1774)
* (en) vuest- : Animal Diversity Web : *Ursus maritimus*
* (en) vuest- : NCBI : *Ursus maritimus*
#### Ara vuestexa
* *Batakaf Rupol (Ursus maritimus)* dene Wikispecies


## Kotavafa vuestesa xantaza
* Kotava winugaf moukolaf ravlemak (Kotava, Latinava, 2019)
* Batakaf rupol dene www.europalingua.eu